Eżatt dak il-mument stess, beda jdoqq it-telefon li kien hemm fuq it-tavolin, fuq tvalja rrakkmata tal-bizzilla. Kienet għadha qed tħossha bla nifs bin-nervi li kien għamlilha t-tifel. "Sinjura hawnhekk mill-iskola ta' Andrea," kien leħen maskili li nstema' fuq in-naħa l-oħra tal-linja. "Eħe? X'reġa' għamel issa?" staqsietu. La taqta' kienet se titla fuq u tagħtih lezzjoni kif imiss! Żgur kien reġa' ġġieled u daħal fil-gwaj! "Ibnek Andrea…….sinjura, jiena s-surmast." "Iva qed nisimgħek!" weġbitu. Aqlagħha, kella aptit tgħidlu. Kemm kien ġej fit-tul biex jgħidilha? "Ibnek kellu inċident……" qalilha. "Inċident kif?" "Kien hawn tifel li kien qed jiġi msawwat minn xi grupp tfal ikbar minnu u apparentament, Andrea daħal f'nofshom ħalli jilqa' għalih." "Eħe?" staqsietu. "It-tifel tiegħek ġie msawwat sew. Daru għalih xi ħames subien kbar u kellna nibgħatuh lejn l-isptar." "Għalhekk ġie hawn mela, għax beża!" bdiet tgħid kważi waħedha. "Le sinjura, forsi m'intix qiegħda tifhem. Andrea miet mat-triq," semgħet lis-surmast jgħidilha. "Avolja ppruvaw jirxuxtawh…….ma rnexxielhomx. Bħalissa jinsab…….." "Int qed tiċċajta?" staqsietu kważi tidħak, taqtagħlu diskorsu. "Għandek żball ta. Ibni…..ibni……." bdiet tlaqlaq hekk kif ħassitha konfuża. "Żomm waħda l-linja, surmast!" Margaret waddbet it-telefon la kafkaf fuq it-tavolin u marret tiġri lejn il-kamra tiegħu. Ħabbtet fuq il-bieb. Silenzju. "Andrea?" għajtet, hekk kif fetħet il-bieb ta' kamartu beraħ u semgħet il-bieb ta' kamartu jżaqżaq. Kemm kien ilha ma tidħol f'kamartu! Kemm kien ilha ma tiġi hawn ġew! Ftakret fl-istejjer li kienet toqgħod tirrakkuntalu meta kien għadu hawn ir-raġel. Ftakret f'għajnejh miftuħin beraħ bil-ferħ. F'leħnu eċċitat ħalli jara kif ser tispiċċa l-istorja……… Margaret ħasset għoqla tiela' fi griżmejha. Il-kamra ta' Andrea kienet vojta. Is-sodda kienet magħmula b'mod perfett. Il-ġugarelli kienu kollha f'posthom. L-art kienet nadifa tazza. Resqet bilmod lejn is-sodda ta' Andrea u maġenbha rat ir-ritratt li kienu ħadu t-tlieta li huma meta kienu għadhom familja, imdawwar fil-gwarniċ. Qabdet ir-ritratt u bdiet tħares lejh. "L-imqareb………l-imqareb tiegħi…….." bdiet tlissen b'leħen maħnuq. #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Sharon Calleja Awtriċi